Diari Oficial de la Generalitat Valenciana


Sumari del DOGV 4734, del 19-04-2004 (2004/3782)

ORDE de 7 d'abril de 2004, de la Conselleria d'Agricultura, Pesca i Alimentació, per la qual es fixen els requisits agroambientals per a la percepció d'ajudes directes en el marc de la política agrària comuna.
-----------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/04/07/(1)/dof/vci/html**

### Dades del document

Número de DOGV
:   4734

Data del DOGV
:   19-04-2004

Secció del DOGV
:   I. DISPOSICIONS GENERALS

Número del document
:   2004/3782


Data del document
:   07-04-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * tècnica de cultiu
    * legislació
    * cria de bestiar
    * explotació agrària
    * equilibri ecològic
    * conservació de recursos

ORDE de 7 d'abril de 2004, de la Conselleria d'Agricultura, Pesca i Alimentació, per la qual es fixen els requisits agroambientals per a la percepció d'ajudes directes en el marc de la política agrària comuna. [2004/X3782]
  
El reglament (CE) núm. 1259/1999, del Consell, de 17 de maig de 1999, pel qual s'establixen les disposicions comunes aplicables als règims d'ajuda directa en el marc de la política agrària comuna, disposa en l'article 3 l'obligació dels estats membres d'adoptar les mesures agroambientals que consideren apropiades, tenint en compte la situació de les terres o de les produccions i els efectes potencials de les activitats a desenrotllar sobre el medi ambient, i faculta els Estats Membres per a reduir, i fins i tot suprimir, els beneficis procedents dels règims d'ajuda quan no es complisquen les mencionades normes, i per a aplicar els imports procedents de la reducció dels pagaments a determinades ajudes addicionals en el marc de l'ajuda al desenrotllament rural.
  
El Reial Decret 1.322/2002, de 13 de desembre, va establir els requisits agroambientals al compliment dels quals se supeditarà el pagament íntegre de les ajudes directes en el marc de la política agrícola comuna, de conformitat amb el Reglament (CE) núm. 1259/1999, del Consell, de 17 de maig de 1999, pel qual s'establixen les disposicions comunes aplicables als dits règims d'ajuda.
  
Per tot l'anterior, hi escau dictar la normativa de desenrotllament que fixe els requisits i les pràctiques agroambientals que hauran de complir-se a la Comunitat Valenciana, així com els percentatges de disminució de les ajudes aplicables en funció del risc o dany agroambiental que pot produir la pràctica inadequada.
  
En virtut d'això, i fent ús de les competències que tinc atribuïdes,
  
ORDENE
  
Article 1. Objecte i àmbit
  
L'objecte de la present orde és regular el règim dels requisits agroambientals per a la percepció d'ajudes directes en el marc de la política agrària comuna a la Comunitat Valenciana, dins del marc normatiu fixat pel Reglament (CE) núm. 1259/1999, del Consell, de 17 de maig de 1999, pel qual s'establixen les disposicions comunes aplicables als règims d'ajuda directa en el marc de la política agrària comuna i el Reial Decret 1.322/2002, de 13 de desembre, que va establir els requisits agroambientals al compliment dels quals se supeditarà el pagament dites ajudes.
  
Els règims d'ajuda a què és d'aplicació la present Orde són els continguts en l'annex del Reglament (CE) núm. 1259/1999, del Consell, de 17 de maig de 1999, pel qual s'establixen les disposicions comunes aplicables als règims d'ajuda directa en el marc de la política agrària comuna.
  
Article 2. Requisits agroambientals
  
1. Els pagaments directes íntegres de les ajudes comunitàries, en el marc de les organitzacions comunes de mercat a què es referix l'annex del Reglament (CE) 1259/1999, quedaran supeditats, en les activitats agrícoles o ramaderes que es desenrotllen en l'explotació, al compliment dels requisits agroambientals que es detallen a continuació:
  
a) Requisits per a les activitats agrícoles:
  
1r. No cremar els restolls, excepte quan esta pràctica vinga aconsellada per raons agronòmiques i siga autoritzada per l'autoritat competent.
  
2n. Mantindre les terres retirades del cultiu conforme a les pràctiques agronòmiques establides en la normativa reguladora de les ajudes als cultius herbacis.
  
3r. Mantindre les terres de guaret tradicional amb mínim conreu o mantenint una coberta vegetal adequada, a fi de minimitzar els riscos d'erosió, conforme a les directrius establides en la normativa reguladora de les ajudes a cultius herbacis, per a les terres retirades de cultiu.
  
4t. No llaurar la terra en la direcció del pendent quan esta supere el 15% sempre que això supose un percentatge major del 20% de la parcel·la. Queden excloses d'esta prohibició aquelles parcel·les en què la seua dimensió principal estiga orientada en el sentit del pendent i a més la dimensió secundària és inferior a 50 metres.
  
5è. Efectuar les pràctiques de reg d'acord amb la normativa vigent en matèria de concessions d'aigua i delimitació i condicions d'ús establides pels organismes o Administracions hidràuliques competents.
  
b) Requisits per a les activitats ramaderes:
  
1r. Complir les normes establides en els programes obligatoris de vigilància i eradicació de malalties del bestiar.
  
2n. Disposar, en les instal·lacions o edificacions d'estabulació permanent, de femers impermeabilitzats naturalment o artificialment, amb un sistema d'arreplegada de vessaments i amb capacitat suficient d'emmagatzemament en funció de la gestió prevista, o si no n'hi ha, caldrà utilitzar un sistema d'emmagatzemament i arreplegada que, en tot cas, evite el risc de filtració i contaminació d'aigües superficials i subterrànies.
  
3r. Retirar els animals morts en l'explotació d'acord amb la normativa vigent.
  
4t. No cremar els pastos, excepte quan esta pràctica es realitze en condicions controlades per raons de prevenció d'incendis, prèvia autorització expressa per part de l'autoritat competent.
  
Article 3. Control i seguiment
  
1. El control tècnic sobre el compliment dels requisits agroambientals establits en l'article anterior es realitzarà pels òrgans de la Conselleria d'Agricultura, Pesca i Alimentació de conformitat amb les competències que tinguen assignades i la resolució dels expedients de disminució dels imports que haja de tindre lloc com a conseqüència de l'incompliment dels dits requisits, serà competència de la Secretaria Autonòmica de la Conselleria d'Agricultura, Pesca i Alimentació.
  
2. El control i el seguiment del compliment de les condicions agroambientals establides en la present Orde es portarà a terme mitjançant inspeccions periòdiques, de conformitat amb un pla anual de vigilància i control, sense perjuí de les inspeccions extraordinàries que de forma aleatòria pogueren dur-se a terme.
  
3. El resultat de cada inspecció haurà de quedar reflectit en l'acta d'inspecció que alçarà el funcionari que la realitze. L'acta es comunicarà a l'òrgan gestor de l'ajuda als efectes de constatar el compliment o incompliment dels requisits agroambientals en l'expedient administratiu.
  
4. Quan de la inspecció realitzada resulten indicis d'incompliment dels requisits agroambientals, l'òrgan gestor de l'ajuda instruirà expedient administratiu de disminució de l'import del pagament, per a la determinació del compliment o incompliments dels dits requisits i, si és procedent, de l'import de la reducció.
  
5. La detecció d'incompliments podrà ser advertida, així mateix, per altres autoritats en l'exercici de les seues pròpies competències, i en estos casos caldrà comunicar-ho a la Conselleria d'Agricultura, Pesca i Alimentació, als efectes de la tramitació de l'expedient de disminució de l'import del pagament regulat en l'article següent.
  
Article 4. Expedient administratiu de disminució de l'import del pagament
  
La tramitació de l'expedient administratiu de disminució de l'import del pagament s'incoarà i instruirà per l'òrgan gestor de l'ajuda a les normes de procediment establides en la Llei 30/92, de Règim Jurídic de les Administracions Públiques i Procediment Administratiu Comú.
  
Article 5. Resolució de disminució de l'import del pagament
  
1. La resolució de l'expedient correspon al secretari Autonòmic de la Conselleria d'Agricultura, Pesca i Alimentació. La resolució es pronunciarà sobre l'incompliment dels requisits agroambientals establits en la present orde i, en cas de declarar l'incompliment, establirà la disminució de l'import del pagament conforme a este article, sense perjuí de les sancions administratives que puguen ser imposades per l'autoritat competent resultants dels fets constatats.
  
2. L'incompliment d'alguns dels requisits establits en l'article 2 d'esta orde donarà lloc a una reducció de l'import total dels pagaments concedits al productor a càrrec de l'any civil en el qual es va produir l'incompliment. Es consideraran pagaments a càrrec de l'any civil els que corresponguen a sol·licituds d'ajuda presentades durant el dit any.
  
3. La reducció de l'import dels pagaments es realitzarà aplicant un percentatge sobre el conjunt de les ajudes agrícoles o de les ajudes ramaderes que corresponguen, segons que el requisit agroambiental incomplit pertanya al grup a) o b) de l'article 2 d'esta orde.
  
4. El percentatge a aplicar es calcularà en funció de si es tracta del primer o successius incompliments del mateix requisit o del nombre de requisits incomplits, l'any civil, conforme a l'escala següent:
  
 Incompliments (en %)
  
 D'un De dos De tres o més
  
 requisit requisits requisits
  
Per 1a vegada 5 10 15
  
Per 2a vegada 10 15 20
  
Per 3a vegada o més vegades 20 20 20
  
5. En els casos en què la pràctica inadequada provoque un risc greu o dany agroambiental, la xifra resultant conforme a l'anterior escala, s'incrementarà en un 5 per 100, sense que, en cap cas, es puga excedir el 20 per 100 del conjunt dels pagaments agrícoles o ramaders.
  
6. La Secretaria Autonòmica de la Conselleria d'Agricultura, Pesca i Alimentació portarà un registre de les Comunicacions que remeten les distintes entitats que en exercici de les seues competències detecten pràctiques inadequades, així com dels productors que hagen efectuat incompliments dels requisits agroambientals que resulten acreditats.
  
Article 6. Modalitats de reducció de l'ajuda
  
La reducció de les ajudes podrà realitzar-se mitjançant alguna de les modalitats següents:
  
a) Retenció de l'import de la reducció en el moment del pagament de l'ajuda.
  
b) Compensació amb els pagaments d'ajudes que perceba l'interessat a càrrec de la Secció Garantia del FEOGA, quan la resolució sobre l'incompliment es produïsca amb posterioritat al pagament de l'ajuda.
  
c) Devolució pel responsable de la quantitat reduïda quan no fóra possible l'aplicació dels apartats anteriors. L'incompliment del termini de devolució voluntària donarà lloc a un recàrrec del 20% de l'import de la reducció i, si és procedent, a la seua execució forçosa conforme a la Llei 30/92 de Règim Jurídic de les Administracions Públiques i Procediment Administratiu Comú.
  
Article 7. Aplicació dels imports retinguts
  
1. Els imports retinguts, compensats o tornats en virtut del que disposa la present Orde s'utilitzaran com a finançament comunitari addicional d'alguna de les mesures contemplades en l'apartat 2 de l'article 5 del Reglament (CE) núm. 1259/1999, amb especial incidència si és procedent en les zones de la Xarxa Natura 2000, a tot tardar abans que concloga el tercer exercici següent a aquell en què han sigut retinguts.
  
2. Els imports retinguts es mantindran en comptes específic oberts per cada un dels organismes pagadors.
  
3. La comptabilització haurà de permetre identificar la procedència dels fons retinguts, així com el beneficiari i la línia o línies d'ajuda afectades.
  
Article 8. Informe Anual
  
La Secretaria Autonòmica de la Conselleria d'Agricultura, Pesca i Alimentació elaborarà, per a la seua remissió al Ministeri d'Agricultura, Pesca i Alimentació, abans del 31 de març de cada any, un informe anual sobre l'aplicació de les mesures contemplades en esta orde, els imports retinguts i una avaluació dels seus efectes l'any civil anterior, d'acord amb el que establix la reglamentació comunitària.
  
DISPOSICIONS FINALS
  
Primera. Facultat de desenrotllament
  
Es faculta el conseller d'Agricultura, Pesca i Alimentació, en l'àmbit de les seues competències, per a desenrotllar la present Orde.
  
Segona. Entrada en vigor
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 7 d'abril de 2004
  
La consellera d'Agricultura, Pesca i Alimentació,


Còpia Permalink ELI